A Bizottság határozata

(2004. április 29.)

egyes szlovéniai hús- és tejágazati létesítmények javára átmeneti intézkedések megállapításáról

(az értesítés a C(2004) 1732. számú dokumentummal történt)

(EGT vonatkozású szöveg)

(2004/475/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia [1] csatlakozási szerződésére, és különösen annak 2. cikke (3) bekezdésére,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia [2] csatlakozási okmányára, és különösen annak 42. cikkére,

mivel:

(1) Szlovéniában négy nagy kapacitású húsipari létesítmény és egy tejfeldolgozó létesítmény részére nehézséget okoz a friss hús Közösségen belüli kereskedelmét érintő egészségügyi problémákról szóló, 1964. június 26-i 64/433/EGK tanácsi irányelv [3] I. mellékletében, a húsipari termékek Közösségen belüli kereskedelmét érintő egészségügyi problémákról szóló, 1976. december 21-i 77/99/EGK tanácsi irányelv [4] A. és B. mellékletében és a nyerstej, a hőkezelt tej és a tejalapú termékek előállítására és forgalomba hozatalára vonatkozó egészségügyi előírások megállapításáról szóló, 1992. június 16-i 92/46/EGK irányelv [5] B. mellékletében megállapított strukturális követelmények 2004. május 1-jén történő teljesítése.

(2) Ennek megfelelően ennek az öt létesítménynek időre van szüksége a korszerűsítési folyamatok befejezéséhez a 64/433/EGK, a 77/99/EGK és a 92/46/EGK irányelvben megállapított vonatkozó strukturális követelményeknek való maradéktalan megfelelés érdekében.

(3) Az öt létesítmény, amelyek korszerűsítése jelenleg előrehaladott állapotában jár, megbízható garanciát nyújtott arra vonatkozóan, hogy a még meglévő hibáik ésszerű időn belül történő kijavítására rendelkeznek a szükséges pénzeszközökkel, továbbá rendelkeznek a Szlovén Köztársaság állat-egészségügyi szolgálata kedvező véleményével korszerűsítési folyamataik befejezésére vonatkozóan.

(4) Szlovénia tekintetében a létesítmények hiányosságaira vonatkozó részletes információk rendelkezésre állnak.

(5) Szlovéniában a jelenleg hatályos rendszerről a közösségi állat-egészségügyi jogszabályok alkalmazásából eredő rendszerre történő átmenet megkönnyítése érdekében indokolt kivételes intézkedésként Szlovénia kérésére átmeneti időszakot engedélyezni az öt létesítmény részére.

(6) A bővítési tárgyalások során előre nem látott ezen átmeneti eltérés kivételes jellegéből adódik, hogy e határozat elfogadását követően Szlovéniának az állati termékeket, valamint a tejet és tejtermékeket előállító létesítmények strukturális követelményeit érintő átmeneti időszakra vonatkozó további kérései nem engedélyezhetők.

(7) Tekintettel a korszerűsítés előrehaladott állapotára, valamint az átmeneti intézkedés kivételes jellegére, az átmeneti időszakot 2004. december 31-ére kell korlátozni, amely azt követően nem hosszabbítható meg.

(8) Az e határozat által érintett, átalakulóban lévő létesítményeket célszerű ugyanolyan szabályoknak alávetni, mint amelyek azon létesítményekből származó termékek esetén alkalmazandók, amelyek részére a strukturális követelmények tekintetében a csatlakozási okmány vonatkozó mellékleteiben előírt eljárással összhangban átmeneti időszakot engedélyeztek.

(9) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A 64/433/EGK irányelv I. mellékletében, a 77/99/EGK irányelv A. és B. mellékletében és 92/46/EGK irányelv B. mellékletében megállapított strukturális követelmények a (2) bekezdésben megállapított feltételekre is figyelemmel nem alkalmazandók az e határozat mellékletében felsorolt szlovéniai létesítményekre a létesítmények tekintetében megjelölt időpontig.

(2) Az (1) bekezdésben említett létesítményekből származó termékekre a következő szabályok alkalmazandók:

- mindaddig, amíg az e határozat mellékletében felsorolt létesítményekre vonatkoznak az (1) bekezdés rendelkezései, az e létesítményekből származó termékeket kizárólag a hazai piacon lehet forgalomba hozni vagy további feldolgozás céljából ugyanabban a létesítményben felhasználni a forgalomba hozatal napjától függetlenül,

- külön egészségügyi jelölést kell feltüntetni rajtuk.

2. cikk

Ez a határozat kizárólag a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésével együtt, annak hatálybalépése napján lép hatályba.

3. cikk

Ennek a határozatnak a tagállamok a címzettjei.

Kelt Brüsszelben, 2004. április 29-én.

a Bizottság részéről

David Byrne

a Bizottság tagja

[1] HL L 236., 2003.9.23., 17. o..

[2] HL L 236., 2003.9.23., 33. o..

[3] HL 121., 1964.7.29., 2012/64. o. A legutóbb a 2003-as csatlakozási okmánnyal módosított irányelv.

[4] HL L 26., 1977.1.31., 85. o. A legutóbb a 807/2003/EK rendelettel (HL L 122., 2003.5.16., 36. o.) módosított irányelv.

[5] HL L 268., 1992.9.14., 1. o. A legutóbb a 806/2003/EK rendelettel (HL L 122., 2003.5.16., 1. o.) módosított irányelv.

--------------------------------------------------

MELLÉKLET

Átalakulóban lévő húsipari és tejfeldolgozó létesítmények

1. rész

Szám | Állatorvosi engedélyszám | A létesítmény neve és címe | Ágazat: hús | Megfelelés időpontja |

A létesítmények tevékenysége |

Friss hús, vágás, darabolás | Húsipari termékek | Hűtőház |

1. | 14 | Meso Kamnik, Kamnik | x | | | 2004.12.31. |

2. | 25 | Mesarstvo Bobič, Škocjan | x | | | 2004.12.31. |

3. | 19 | Meso Kamnik, Domžale | x | x | | 2004.12.31. |

4. | 306 | Arvaj Anton s.p., Kranj | x | x | | 2004.12.31. |

2. rész

Szám | Állatorvosi engedélyszám | A létesítmény neve és címe | Ágazat: tej | Megfelelés időpontja |

A létesítmények tevékenysége |

Tej és tejalapú termékek |

1. | M-163 | Mlekarna Palinka, Kobarid | x | 2004.12.31. |

--------------------------------------------------